Kaaskiri järgmise dokumendi juurde:

Verbaalnoot Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule

Kaaskiri kolmandatele riikidele

[Saatja] väljendab oma lugupidamist Teie valitsuse vastu ja tal on au edastada teile verbaalnoot Ühendkuningriigi Euroopa Liidust ja Euroopa Aatomienergiaühendusest väljaastumise lepingule.

Lisaks sellele palub [saatja] kõigi konventsioonide, lepingute või kokkulepete puhul, millele Euroopa Liit on alla kirjutanud või milles ta on pool või osaline ning mille hoiulevõtja või eesistuja on Teie valitsus, et Teie valitsus edastaks lisatud verbaalnoodi teistele kõnealuste konventsioonide/lepingute/kokkulepete pooltele või osalistele.

Lisatud verbaalnoodi on kiitnud heaks liidu liikmesriigid, kaasa arvatud Ühendkuningriik.

[Saatja] kasutab võimalust väljendada Teie valitsusele oma suurimat lugupidamist.

Kaaskiri rahvusvahelistele organisatsioonidele

[Saatja] väljendab oma lugupidamist Teie organisatsiooni vastu ja tal on au edastada teile verbaalnoot Ühendkuningriigi Euroopa Liidust ja Euroopa Aatomienergiaühendusest väljaastumise lepingule.

Lisaks sellele palutakse kõigi konventsioonide, lepingute või kokkulepete puhul, millele Euroopa Liit on alla kirjutanud või milles ta on pool või osaline ning mille hoiulevõtja või sekretariaat on Teie organisatsioon, et Teie organisatsiooni asjaomane organ või asutus edastaks selle teistele kõnealuste konventsioonide/lepingute/kokkulepete pooltele või osalistele.

Lisatud verbaalnoodi on kiitnud heaks liidu liikmesriigid, kaasa arvatud Ühendkuningriik.

[Saatja] kasutab võimalust väljendada Teie organisatsioonile oma suurimat lugupidamist.



Verbaalnoot Suurbritannia ja Põhja-Iiri Ühendkuningriigi Euroopa Liidust ja Euroopa Aatomienergiaühendusest väljaastumise lepingule

1. 29. märtsil 2017 teatas Suurbritannia ja Põhja-Iiri Ühendkuningriigi (edaspidi „Ühendkuningriik“) valitsus Euroopa Liidu lepingu artikli 50 alusel Euroopa Ülemkogule oma kavatsusest Euroopa Liidust (edaspidi „liit“) ja Euroopa Aatomienergiaühendusest (edaspidi „Euratom“) välja astuda. Seega lakkab Ühendkuningriik olemast Euroopa Liidu ja Euratomi liikmesriik alates 30. märtsist 2019.

2. [KUUPÄEV] allkirjastasid liit ja Euratom ning Ühendkuningriik Euroopa Liidu lepingu artikli 50 lõike 2 alusel lepingu, milles sätestatakse Ühendkuningriigi liidust ja Euratomist väljaastumise kord (edaspidi „väljaastumisleping“). Väljaastumisleping jõustub 30. märtsil 2019, tingimusel et Ühendkuningriik selle eelnevalt ratifitseerib ning liit ja Euratom selle sõlmivad.

3. Ühendkuningriigi liidust ja Euratomist väljaastumise eriolukorraga kohanemiseks on väljaastumislepingus sätestatud ajaliselt piiratud üleminekuperiood, mille kestel kehtib Ühendkuningriigis ja Ühendkuningriigi suhtes teatavate üksikute eranditega liidu õigus ning mis tahes viidet liikmesriikidele liidu õiguses, nagu seda rakendatakse ja kohaldatakse ka liikmesriikides, mõistetakse selliselt, et see hõlmab Ühendkuningriiki.

4. Liit ja Euratom ning Ühendkuningriik on leppinud kokku, et liidu õigus väljaastumislepingu tähenduses hõlmab liidu (või Euratomi) poolt või liikmesriikide poolt liidu (või Euratomi) nimel või liidu (või Euratomi) ja liikmesriikide poolt ühiselt sõlmitud rahvusvahelisi lepinguid.